Héjával kerül a tojás a kalácsba
Egy az egyben befér a kecske a sütõbe, a pap megáldja a házat, majd keresztet csókolnak, végül gidasült várja a húsvéti vendégeket Portugáliában. A desszert pedig héjas tojással sült kalács.
Noha pár ezer forintos repjeggyel nem érhetünk oda, Lisszabon egyre kedveltebb célpontja a magyar turistáknak. Akinek van szerencséje látni, azt elvarázsolja a dimbes-dombos város, de olyan is akad, aki legszívesebben ott töltené el élete hátralévõ részét. A portugálok kedvesek, vendégszeretõek, és a konyhájuk is remek. A portugál fõváros a városlátogatáson túl húsvéti gasztrotúrának sem utolsó.

A mélyen katolikus ország a legkisebb falvaktól a legnagyobb városokig átitatott a vallási rítussal és a hagyománnyal; a szokások régiónként vagy akár falunként is eltérhetnek. Portugália vallásos nemzet, a lakosok 95 százaléka vallja magát római katolikusnak, és a legtöbben tartják is az egyházi rituálékat. Ott a húsvét nagyobb ünnep, mint a karácsony,  és jóval gazdagabb szertartásokban is, a keresztény egyházi év legfontosabb idõszaka, különösen a vidéki területeken a hagyományok még nagyon is élnek.

Nagyszombaton a rokonok a család egyik ágánál gyûlnek össze, míg húsvétvasárnap a másiknál. Az ünneplés fontos része a bõséges és változatos fogásokkal terített asztal. Már reggel is különleges ételek kerülnek a tányérra: húsvéti omlettel vagy kaláccsal kezdik a napot, az ünnepi ebédre vagy vacsorára általában kecskét vagy bárányhúst esznek, de gyakori a disznósült is. Bõvelkedik az asztal hússal és tojással töltött pitékkel, tõkehalas fogásokkal vagy a cabrito assadóval, amely nem más, mint fiatal kecskébõl készült sült, ezt parázskrumplival tálalják. Általában egyben sütik meg, és mivel gidát vágnak le, be is fér egy az egyben a sütõbe. Ez talán szomorú látvány, mert elénk idézi az aranyos kis állatot, de egyúttal tiszteletet ébreszt a természet körforgása, az elfogyasztott állat iránt, mert egyértelmûvé teszi, hogy nem tekinthetjük úgy, mintha csupán egy darab hús heverne a tányéron. Ezt az áldozati jelleget erõsíti az étkezés elõtt elmondott, hálát adó ima is.

Nagypénteken a hagyomány szerint a hívek tartózkodnak a húsevéstõl. A tradíció tiszteletre készteti a portugálokat; függetlenül attól, hogy gyakorló katolikusok, vagy sem, nagypénteken tõkehalat fogyasztanak.

A feltámadási ünnephez kapcsolódik a mandulás csokidrazsé, amelyet gyakran otthon készítenek el, és általában tojásdadra formálnak. Ezzel – és persze portóival – kínálják a vendégeket, és a házat tradicionálisan húsvétkor megszentelõ papot. A szertartásra a ház népe összegyûlik, a végén a pap csókra nyújtja a keresztet.

Briós, különbözõ édes piték, pão de ló várják a vendégeket; utóbbi nem más, mint egy sûrû piskóta. Fontos édesség a folar da páscoa, azaz a húsvéti kalács, amelyben héjas egész tojások sülnek,  ami Krisztus feltámadását, az újjászületést, a termékenységet és a ciklikusságot szimbolizálja. A folart vagy reggelire fogyasztják, vagy az ünnepi vacsora után desszertnek kínálják, és hagyományosan a keresztszülõk ajándékozzák a keresztgyerekeiknek.

 

Ez olyan fontos húsvéti mozzanat, hogy még egy legenda is kapcsolódik a kialakulásához. A monda szerint egy fiatal portugál lány, Mariana szeretett volna már férjhez menni, ezért Szent Katalinhoz imádkozott, hogy küldjön neki párt. Két ifjú meg is jelent hamarosan a lánynál; egyikük egy szegény földmûves, másikuk egy gazdag nemes. A kérõk jóképûek voltak, a lány nem tudott választani, ezért újra a szenthez fordult segítségért. Mindkét ifjú sürgette, hogy döntsön végre, melyiküket választja, a szegény parasztlegény határidõt szabott neki: virágvasárnapig meg kell adnia a választ. Mariana döntött: Amarót, a földmûvest választotta. Nem sokkal utána az a pletyka járta, hogy a gazdag nemes ifjú bosszúból az újdonsült võlegény életére akar törni. A mátka nyugtalankodott emiatt, újra könyörgött Szent Katalinhoz, és virágot ajánlott a segítségért. Amint hazaért, Mariana kenyeret, tojást talált az asztalon, és a szentnek ajánlott virágokat. A lány elment választottjához, Amaróhoz, hogy elmesélje a történteket, ekkor kiderült, a fiú is ugyanazokat az ajándékokat kapta. Azt gondolták, a kikosarazott nemes ajándékozta meg õket, így útra keltek, hogy megköszönjék neki a jóságát. Odaérve kiderült, hogy a gazdag ifjú asztalán is ott van a kenyér, a tojás és a virág. Mariana ekkor kalácsot ajánlott a szentnek, így lett a folar a megbékélés és a barátság jelképe Portugáliában. Emellett persze szimbolizálja az utolsó vacsorán elosztott kenyeret, és Krisztus feltámadását is. Egyes régiókban sósan készítik: kolbásszal, sonkával töltik meg.

Még ma is szokás, hogy virágvasárnap a keresztgyerekek virágot, olajágat, mandulás drazsét ajándékoznak keresztszüleiknek, akik húsvét vasárnapján folart ajánlanak nekik.

Folar – portugál húsvéti kalács

Hozzávalók:

-   250 ml meleg tej
-   100 g porcukor
-   14 g szárított élesztõ
-   790 g liszt
-   1 teáskanál õrölt édeskömény
-   1 teáskanál só
-   60 g szobahõmérsékletû vaj
-   3 enyhén felvert egész tojás
-   6 alaposan megmosott tojás
-   olaj a tepsi kenéséhez

Elkészítés:

Futtassuk fel az élesztõt 1 dl cukros tejben. Keverjük össze egy nagy tálban a lisztet, az édesköményt és a sót. Adjuk hozzá a felfuttatott élesztõt, a darabolt vajat, a maradék tejet és a cukrot. Habverõvel verjünk fel 3 egész tojást, és adjuk a lisztes elegyhez. Alaposan dolgozzuk össze, majd enyhén lisztezett felületen gyúrjuk 10 percig, amíg sima és rugalmas nem lesz. Lisztezett nagy tálban, vászon konyharuhával letakarva kelesszük huzatmentes helyen 2 órán át, vagy amíg a tészta duplájára nem nõ. Melegítsük a sütõt 200 °C-ra, egy nagyjából 22 cm-es átmérõjû kerek formát olajozzunk ki ecsettel, enyhén gyúrjuk át a megkelt tésztát, a felét rendezzük a formába, a másik felét kezünkkel alakítva finoman nyomjuk a tetejére, majd az alaposan megmosott, hámozatlan 6 db tojást nyomjuk egyenlõ távolságba a tésztába. Egy 30 cm-es cérna segítségével osszuk a tésztát hat részre a tojások mentén. A tetejét kenjük meg tojással, majd tegyük félre 10 percre pihenni. Süssük körülbelül 40 percig aranysárgára. Várjuk meg, míg kihûl, csak utána vegyük ki óvatosan a formából.
húsvét kalács húsvéti szokások Portugália kecskesült